Florin Pîrvu a fost numit în funcţia de antrenor al echipei FC Voluntari, a anunţat clubul pe pagina sa de Facebook.
În vârstă de 48 de ani, noul antrenor al echipei ilfovene este un fost mijlocaş defensiv, care a evoluat în cariera sa la Petrolul Ploieşti, Henan Jianye, Dinamo, FC Braşov, Universitatea Craiova, AEL Limassol, CS Otopeni, Chimia Brazi şi la CS Turnu Severin. El are şi două apariţii pentru echipa naţională de fotbal a României în perioada 2000-2002.
După retragerea din activitatea de fotbalist, a început cariera de antrenor, ca secund al lui Marian Bondrea, la CS Turnu Severin, în 2011. Ulterior, a devenit antrenor secund la Petrolul, în mandatul din 2014 al lui Răzvan Lucescu, iar mai apoi la Rapid Bucureşti. Ca antrenor principal, el a condus în formaţiile Chimia Brazi şi Conpet Ploieşti. A activat şi în China, la Henan Jianye, acolo unde a fost tehnicianul formaţiilor U19, U21 şi al echipei a doua a clubului.
A revenit în România în 2023, când a fost numit antrenor principal la Petrolul Ploieşti. Cu ''lupii galbeni" a terminat pe locul 8 în stagiunea 2023/2024.
Florin Pîrvu a condus Petrolul în 48 de partide oficiale, bilanţul său însumând 16 victorii, 16 remize şi 16 eşecuri.
Pîrvu îl înlocuieşte la FC Voluntari pe Nicolae Dică, fostul internaţional conducând echipa ilfoveană în doar şapte partide (trei egaluri şi patru eşecuri). FC Voluntari a început sezonul cu perechea de tehnicieni Marin Dună - Ilie Poenaru.
FC Voluntari ocupă penultimul loc în clasament şi va debuta în play-out pe 18 martie, în deplasare, cu UTA Arad.